BG Официален вестник на Европейския съюз L 170/3

РЕГЛАМЕНТ (ЕС) 2017/1164 НА КОМИСИЯТА

от 22 юни 2017 година

за изменение на приложения II и III към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от акринатрин, металаксил и тиабендазол във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за акринатрин са определени в част А от приложение III към Регламент (ЕО) № 396/2005. МДГОВ за металаксил и тиабендазол са определени в приложение II и в част Б от приложение III към същия регламент.

(2) Европейският орган за безопасност на храните, наричан по-долу „Органът“, предостави обосновано становище относно преразглеждането на съществуващите МДГОВ за акринатрин в съответствие с член 12, параграф 1 от Регламент (ЕО) № 396/2005 (2). Органът предложи да бъде изменено определението на пестицидния остатък. По отношение на МДГОВ за банани, пъпеши, пипер, дини, праскови и кайсии той установи наличие на риск за потребителите. Поради това е целесъобразно тези МДГОВ да бъдат намалени. За други продукти той препоръча повишаване или запазване на съществуващите МДГОВ. Той стигна до заключението, че по отношение на МДГОВ за полска (кълнова) салата, къдрава листна ендивия, кресон, рукола, червен синап, соя и всички продукти от животински произход част от информацията липсва и е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. В рамките на две години от датата на публикуване на настоящия регламент тези МДГОВ ще бъдат преразгледани, като ще бъде взета предвид наличната тогава информация. Органът стигна до заключението, че независимо от установените липсващи данни критичната добра земеделска практика не е в съответствие с ограниченията във връзка с одобрението на акринатрин за семкови плодове, кайсии, череши, праскови, сливи, ягоди, банани, чесън, лук, домати, пипер, патладжани, бамя, тиквови с ядлива кора, корнишони, тиквички, пъпеши, тикви, дини, марули, фасул (пресен, с шушулки) и соя и е необходим по-задълбочен анализ от страна на лицата, отговарящи за управлението на риска. МДГОВ за тези продукти следва да бъдат определени така, че стойността им да бъде равна на конкретната граница на определяне.

(3) Органът предостави обосновано становище относно съществуващите МДГОВ за металаксил в съответствие с член 12, параграф 1 от Регламент (ЕО) № 396/2005 (3). Той предложи определението на пестицидния остатък да бъде изменено и препоръча МДГОВ да бъдат намалени за зеле, китайско зеле, алабаш, спанак, листно/салатно цвекло, фасул (пресен, със и без шушулки), грах (пресен, със и без шушулки), аспержи, праз, фасул (сушен), грах (сушен), лупина (сушена), ленено семе, маково семе, семена от рапица, семена от синап, семена от камелина, царевица, свинско месо и мазнина, говеждо месо и мазнина, овче месо и мазнина, козе месо и мазнина, месо и мазнина от домашни птици, мляко и птичи яйца. Той стигна до заключението, че по отношение на МДГОВ за грейпфрути, портокали, лимони, сладки лимони, мандарини, ябълки, круши, трапезно грозде, винено грозде, ягоди, лук, пипер, соя, свински черен дроб и бъбреци, говежди черен дроб и бъбреци, овчи черен дроб и бъбреци и дроб от домашни птици част от информацията липсва и е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. В рамките на две години от датата на публикуване на настоящия регламент тези МДГОВ ще бъдат преразгледани, като ще бъде взета предвид наличната тогава информация. Органът стигна до заключението, че по отношение на МДГОВ за дюли, мушмули, японско нефле, авокадо, корнишони, семена от памук, ечемик, елда, просо, овес, ориз, ръж, сорго, пшеница, подправки на семена и захарно цвекло (корени) информация липсва и е необходим по-задълбочен анализ от страна на лицата, отговарящи за управлението на риска. МДГОВ за тези продукти следва да бъдат определени така, че стойността им да бъде равна на конкретната граница на определяне. МДГОВ за подправки, които представляват плодове на растения, следва да бъдат определени като временни МДГОВ. В рамките на четири години от датата на публикуване на настоящия регламент тези МДГОВ ще бъдат преразгледани, като ще бъде взета предвид наличната тогава информация.

(4) Органът предостави обосновано становище относно съществуващите МДГОВ за тиабендазол в съответствие с член 12, параграф 1 от Регламент (ЕО) № 396/2005 (4). По отношение на МДГОВ за манго и култивирани гъби той установи наличие на риск за потребителите. Поради това е целесъобразно тези МДГОВ да бъдат намалени. Органът предложи да се измени определението на пестицидния остатък за мляко и за други продукти от животински произход. Той предложи МДГОВ за ябълки, круши, картофи, дълголистна цикория/италианска цикория/индустриална цикория, свински мускули и мазнина и мускули и мазнина от домашни птици да бъдат намалени. За други продукти той препоръча повишаване или запазване на съществуващите МДГОВ. Той стигна до заключението, че по отношение на МДГОВ за грейпфрути, портокали, лимони, сладки лимони, мандарини, дюли, мушмули, японско нефле, кумквати, авокадо, банани, папая, картофи, дълголистна цикория/италианска цикория/индустриална цикория и всички продукти от животински произход част от информацията липсва и е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. В рамките на две години от датата на публикуване на настоящия регламент тези МДГОВ ще бъдат преразгледани, като ще бъде взета предвид наличната тогава информация.

(5) По отношение на продукти, върху които употребата на въпросния продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени така, че стойността им да бъде равна на конкретната граница на определяне, или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(6) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. За някои вещества тези лаборатории заключиха, че за някои стоки промените в техническо отношение изискват установяването на специални граници на определяне.

(7) Въз основа на обоснованите становища на Органа и на факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(8) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(9) Поради това Регламент (ЕО) № 396/2005 следва да бъде съответно изменен.

(10) В настоящия регламент следва да се предвиди преходна разпоредба за продуктите, които са били произведени преди изменението на МДГОВ и за които данните показват, че се поддържа високо равнище на защита на потребителите, за да се позволи нормално пускане на пазара, преработване и потребление на тези продукти. Тъй като при настоящите МДГОВ не може да бъде изключен риск за потребителите, от датата на прилагане на настоящия регламент за всички продукти следва да се прилагат стойностите от 0,01 mg/kg за акринатрин за употребата му във и върху банани, пъпеши, пипер, дини, праскови и кайсии и 0,01 mg/kg за тиабендазол за употребата му във и върху манго и култивирани гъби.

(11) Следва да се предвиди разумен срок преди прилагането на изменените МДГОВ, за да могат държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени преди 21 януари 2018 г.:

1) по отношение на активното вещество металаксил във и върху всички продукти;

2) по отношение на активното вещество акринатрин във и върху всички продукти с изключение на банани, пъпеши, пипер, дини, праскови и кайсии;

3) по отношение на активното вещество тиабендазол във и върху всички продукти с изключение на манго и култивирани гъби.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 21 януари 2018 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 22 юни 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels (MRLs) for acrinathrin according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества (МДГОВ) за акринатрин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2015; 13(7):4203.

(3) Европейски орган за безопасност на храните; Reasoned opinion on combined review of the existing maximum residue levels (MRLs) for the active substances metalaxyl and metalaxyl-M (Обосновано становище относно комбинираното преразглеждане на съществуващите максимално допустими граници на остатъчни вещества (МДГОВ) за металаксил и металаксил-М). EFSA Journal (Бюлетин на ЕОБХ) 2015;13(4):4076.

(4) Европейски орган за безопасност на храните; Reasoned opinion on the review of the existing maximum residue levels (MRLs) for thiabendazole (Обосновано становище относно преразглеждането на съществуващите максимално допустими граници на остатъчни вещества (МДГОВ) за тиабендазол). EFSA Journal (Бюлетин на ЕОБХ), 2016; 14(6):4516.